Item yemant, die meer beesten opter gemeente scaerde, jong ofte oudt, sullden die alle verbuert wesen. Ende wairt zaecke, dat yemant int halen van denselve verbuerde beesdten poochde mitter daet ende gewelt te resisteren ende men hem dat overtugen mochte mit een van den gerechte oft mit twee poirteren ofte twee buyrluyden ofte mit een poorter ende een buyrman, die verbuerde thien bourgondische Philipsschilden, soe dickmael tselve dede, teenen dardendeel ten proffijte van den aenbrenger.