Ierstelick dat up die leste holtsprake in anno 1605 den 28 may Funcke uperlacht is die kotterstede van zaliger Jacob Blomendaell te bewijsen haer toe t'hoeren, ende dat in den tijdt van drien maenden, offte sulde opleggen, alsoe daer ses goltgulden van achterstandt, daer sie Anno 1604 upgestallt was, unde sie sulcx niet gedaen een hefft, dan drie goltguldens in gerichtes handen gelacht, die de marckenrichters niet ontfanghen hebben willen, sonder die heele somma. Resolutie: Ordineert dat alnoch Funcke tuschen dit ende Michaëlis binnen Zwolle ahn Edele Johan die Goijer unde den griphier Dornebus, toe dese gedeputeert, alsulcken bewijs, zeegell unde brieven sall toenen, unde bijbrengen, dat haer dese cottersted toecompt, als sie ahngifft.