Item voirt sell die stede van Nairden hebben ende houden horen vrijen wille mede te doen buten yemants te seggen van den vier dorpen van Goylant, alle die venen, die gelegen zijn in den hoghen veen, ende voirt alsulke veen als gelegen is teynden den acker, dair nutertijt Jacob van Hogheveen op woent, totter selver  grippel toe, alsoe als die acker gelegen is, gelijck sijn bueren, aldair and die zuutsijde naist gelegen is dien acker, dair Dirck Heynrickzoen up plachte wonen, ende an die noertsijde, dair Jan Gheryt Meyerrtzoen nutertijt op woent; ende als die venen uutgegreven sijn, soe sell die bodem ende vullinge van desen voirschreven veenen bliven te leggen tot allen recht sonder argelist, behoudelick dat alle slage van outs gedeylt sellen sijn ende gedeylt bliven.