Ende omme alle frauden, dien angaende, voer te komen, is ten darden goet gevonden ende gesloten dat niemant sal eenige beesten offte peerden mogen op die gemeene marcke drijven, voer ende alleer hij die selvige ter presentie vanden stats dienaer bij eenen smidt, bij de burgemeisters daer toe te ordonneren, sal hebben laeten brennen ende teijckenen, betalende aen den smidt voer elck beest I ort stuijvers. Tot welcken eijnden die burgemeisters voerscr. Elcke reijse, voor dat die beesten in die weijde sullen geslagen worden, eenen seeckeren dach sullen bestemmen, ende den selvigen bij publicke aenpleckinge offte proclamatie den burgers ende inwooners laten verkundigen, omme op alzulcken dach haere beesten, soe sij gedencken in die weijde te brengen, te laten mercken ende brennen, ende, indien jemant hierinne soude suijmich wesen, ende sijne beesten ungebernt in die marcke drijven, sal voer die eerste reijse verbuert hebben I daler, ende in cas dat hij opt nieuw vermaent sijnde, in mora soude blijven binnen den tijt van acht dagen naestvolgende, sijn beesten t'laten bernen, I daler, ende ten darden gewaerschouwet sijnde, ende hem noch weijgerich stellende, sal dieselvige d'ongebernde beesten verbuert hebben, tot profijt half vanden heeren ende halft van de stadt.