Item yenich man, die beesten opter gemeente hadde, jonck offte out, boven sijn scaringe, die alinge verbuert te wesen, ende dair ghien weer voir te doen mit ghenen recht; ende die dat keerde mitter hant ende men hem betughen mochte mit een van den gerechte offte mit twe poirteren offte mit twe buerman offte mit een poirter mit een buerman tesamen, die verbuerde thien Burgonsche Philips scilde, also dicke als hij dat dade; dairoff sall hebben die baliu dat een derdendeell ende diet aenbrenget die twedeell; ende wye aenbrenget, neemt offte becuert, dienselven sell dei scout, diet vallen sell in sijnen banne, rechtevoert recht dairoff doen ende voert uutrechten, eer hij yemant recht doet ende dat niet te versinnen als well redelick is na vermogen der segelen.