Alle welcke ghehoort ende ghesien ende gheexamineert hebbende, zoo wel de voorschreven oude als nieuwe cueren, ende voorts ghehoort hebbende de affirmatie vanden amman deser heerlichede, dewelcke by eede vervanghen ende gheaffirmeert heeft, hoe hy de voorschreven vernieude keuren ende ordonnantien ten drye sondaechsche kerckgheboden achter een volghende ter kercke van Sysseele openbaerlick vuytghelesen heeft, ende voor ons dach ghemaect alle de ghuene die jeghens de zelve iet zouden weten te zegghen, ten fyne dat zy huerlieder rednenen van oppositien voor ons zouden commen vertooghen, up peyne daer innen ghedaen ende voorsien te wordene zoot behooren zoude. Ende anghesien datter niemant ghecompareert en es die daer jeghens iet heeft willen zegghen ofte opposeren, soo eyst dat wy, ten versoucke vande voornoemde remonstranten, de voorschreven vernieude cueren ende ordonnantien, zoo verre als in ons es, gheapprobeert, gheaccordeert ende ghelaudeert hebben, approberen, accorderen ende lauderen by desen, daertoe interponerende onse authoriteyt, wettelick ende judicieel decreet