Item voirt yenich manpersone van onsen poirteren offte yenighe buermannen uut Goylant, die dair hylicte an een Stichts wijff ende wairt sake, dat dat wijff hoir man ende hoir kynderen sturven, so en soude dat wijff dan ghien gemeente genyeten noch veltslach doen, tenwair dat sij weder hylickte an onsen poirteren offte an een buerman in Goylant van den dorpen voircreven bij derselver peen voirscreven.