Ende want de remonstranten bevonden dat huerlieder oude cuere de welcke was vanden jaere duysent drye hondert zessenvichtich, zoo sy ons by eene oude copie van diere gheschreven in fransyne betoochden, duer de outheyt zeere obscuur ende doncker gheworden was, ende sommeghe poincten duer de lanchede veranderyncge des tuyts vuytter usantie ghevallen ende onproffytelyck bedeghen waeren, soo hadden zy, remonstranten, tot behoufve ende proffytte vande voorseyde ghemeene weede huerlieder ghemeene vergadert ter plaetse genaempt Stackendycke, daermen ghewone es vande voorseyde ghemeente vergaderynghe te houdene ende te traiterene angaende de nootsaecken vande voorseyde ghemeene weede. Aldaer zy, ter presentie van Adriaen Servaes, bailliu deser heerlicheyt ende last hebbende van Mher Jan Lopez Gallo, ruddere, baron van Male ende heer deser heerlichede, te desen hem ter plaetse te presenterene, gheadvyseert ende ghesloten hadden (behoudens onse adveu ende authorisatie) de voorseyde oude cueren te vervarschen ende vernieuwen inder manieren zoo zy aldaer in gheschrifte exhibeerden, danof den teneur hier naer volcht