Ende voorts, soo wanneer datter behouven zullen eenighe costen ghedaen te zyne ten behouve ende nootsaechelicheyt vande voorseyde ghemeene weede, dat de gheerfde inde zelve weede, daertoe gheroupen by kerckgeboden, zullen vermoghen accorderen ende ommestellen upde gheerfde inde zelve weede naer advenante dat elck daer innen gheerft es, zulcke somme als zy bevynden nootsaeckelicke te zyne. De welcke somme ende ommestellynghe den hooftman ende zorghers zyllen vermueghen te innene zoomen de pennynghen van ghelycke ommestellynghen ghewone es te innene. Ende werden ghehouden jaerlicx ten vernieuwen vanden hooftman ende zorghers daerof rekenynghe te doene