Zinnen die gemeinen erffg: van den Rosengarden averkommen vnd verdragen dat men alle jair xiiii dage vor meijdach vth den westere heijslagen, vth den oilden rosengairden, vth die spiker broecke en vth die dwars halden sall ende niemants sall vor die tijdt ennige biesten vth die vurg: landen driven offte schutten, dan to der tijdt fredich gebruicken laiten. Vnd soveer emant hierbaven dede, vnd die bieste vor die 14 dage vth den vurg: lande dreve ofte schuttede, sall van ellick biest gebraeken hebben ii st: brb: vnd sollen daer to gehalden sien die biesten weder ter plaitsen tleveren daer sie sie vtgedreven ofte geschuttet heft, die brocke tot behoif den erffmarckenrichter vnd erffg: Allen nha vermoge der marckencedule voirbeholden so emants sin landt dat guide mitten quaden in frede leggen wolde sall hierin unbehalt wesen. Ende whie sin landt also in frede lecht, die sall up sin selves landt bliven vnd sall die andere landen met sinen biesten niet mede bedriven oft weidenn soveer sulks gebuirde salmen dieselve beesten schutten voir uithemische bieste vnd die brocke dairaff tbetalene nha meldonge der marckencedule.