Item soe en sell nyemant scape houden binne den lande van Goylant dan die van Laren en Hylfersom, ende des sell elck paer volcs houden moegen dreendedartich scaep in een huys; ende dair twe pair volcs woenen in eenre weer tesamen, die mogen houden vijffendeveertich scaep, ende die lammeren de oyen, die vollen der meryen ende die kalveren den koyen te volgen tot sinte Gheertendach to, sonder verburen mit yeniger arguacie, ende voirt so sellen dese scape gaen van den wech die van wouter moeys oploept  to Krayloy wert aen den wech, die van Wouter Moeys oploept te Krayloy wert aen den wech toe, die uut den loe  loept tegen Koekenberch op, ende dien wech, die voirt tegen Aerntgynsberch opgaet, te bliven op sudersijde ende niet op die noordersijde ende voirt oestwert van Laren opten hoeck van Jacob Gosens veen; ende die scape van Hylfersom die sellen gaen van Aertgensberch voert opten wech, de suutwert gaet van Hilfersommer sate suutwert an Ghijsberts veen van Ijselsteyn; ende alle diegene, die hoir scape over dese voeirscreven wech dreven, die mach men scatten alke coppell, die dagelix tesamen te velde ghingen in een hutscap, mit goeden betogen, dat te bewijsen alse geloefflick is , op dre die beste wers; ende yenich man, die sijn scape op des anders enge dreve ende hueden dede, die verbuerde twaleff stuvers.